imedi / 18 დეკემბერი 2019, 00:43 / სანდო წყარო
რუსეთის პრეზიდენტმა, ვლადიმერ პუტინმა და საფრანგეთის პრეზიდენტმა ემანუელ მაკრონმა სატელეფონო საუბრისას ევროკავშირში რუსული გაზის ტრანზიტის საკითხი განიხილეს. რუსული მედიის ცნობით, სატელეფონო საუბრის ინიციატორი ფრანგული მხარე იყო.
„რუსეთის პრეზიდენტმა ხაზი გაუსვა შეთანხმებული ნაბიჯების, მათ შორის დონბასის რეგიონის სამართლებრივი სტატუსის გაფორმებას, ცეცხლის შეწყვეტის რეჟიმის უზრუნველყოფას და პატიმრების გაცვლის, თანმიმდევრული განხორციელების აუცილებლობას. მხარეებმა ასევე ისაუბრეს უკრაინის ტერიტორიის გავლით ევროკავშირში რუსული გაზის ტრანზიტზე“, - აცხადებენ კრემლში.
გარდა ამისა, პუტინმა მადლობა გადაუხადა მაკრონს ნორმანდიულ ფორმატში სამიტის ორგანიზებისთვის. მხარეებმა ასევე განიხილიეს სირიასა და ლიბიაში კონფლიქტების დარეგულირების საკითხები და აღნიშნეს, რომ ტერორიზმთან ბრძოლის კუთხით პროგრესის შენარჩუნებაა აუცილებელი.
9 დეკემბერს პარიზში, „ნორმანდიული ოთხეულის“ ფორმატში გამართულ შეხვედრაზე საფრანგეთის, გერმანიის, რუსეთისა და უკრაინის ლიდერები 3 ძირითად საკითხზე შეთანხმდნენ. მათ შორის არის კონფლიქტის ზონაში ვითარების სტაბილიზაციისთვის ზომების დაუყოვნებლივ მიღება, მინსკის შეთანხმების პოლიტიკური პირობების რეალიზაციისთვის ზომების მიღება და გაგრძელება.